section_heading: HNK u Zagrebu
paragraph_text: Kao intendantica matične nacionalne kazališne kuće Hrvatskoga narodnog kazališta u Zagrebu osam godina (2005-2013) u tri umjetničke grane (Drama, Opera, Balet), u suradnji s ravnateljem Opere Brankom Mihanovićem i ravnateljicom Baleta Irenom Pasarić produkcijski je realizirala devedeset premijera, domaće i inozemne koprodukcije kao i gostovanja, sudjelujući kao partner u realizaciji isto tako brojnih kulturnih događanja kao i onih državne i gradske važnosti. Predstave HNK u Zagrebu u tom su razdoblju osvojile pedesetak pojedinačnih Nagrada hrvatskog glumišta, posebice za najbolju predstavu u cjelini, dramsku (J. B. P. Moliere – J. B. Lully, Građanin plemić, 2010.) te kroz osam godina sve bijenalne za najbolju opernu (F. Poulanc, Razgovori karmelićanki, 2007; C. Monteverdi, Orfej, 2009; R. Wagner, Parsifal, 2011; R. Wagner, Lohengrin 2013)) i baletnu produkciju (P. I. Čajkovski, Trnoružica 2007; S. Prokofjev, Pepeljuga 2009; K. Seletković – M. Müller, Air 2011; I. Stravinski, Posvećenje proljeća 2013.). Na Međunarodnom opernom festivalu u Miškolcu, u Mađarskoj F. Poulencovi Razgovori karmelićanki proglašene su Najboljom predstavom festivala 2007. godini. Tijekom osam godina pozvala je na suradnju i gostovanje brojne istaknute međunarodno afirmirane umjetnike: Tomaž Pandur, Philipp Himmelmann, Olivier Tambosi, Arnaud Bernard, Mihail Sinkevič, Antonello Allemandi, Herve Niquet, Inva Mula, Ermonella Jaho, Ana Durlovski, Željko Lučić, Krešimir Špicer, Derek Dean, Nacho Duato, Youri Vámos, Edvard Clug, Leo Mujić, Hans van Manen, Vasco Wellenkamp, Friedemann Vogel, Alina Cojoharu, Ivan Gil Ortega.